b"\n_START_ARTICLE_\nSchleitheimin tunnustus\n_START_PARAGRAPH_\nSchleitheimin tunnustus oli Sveitsin anabaptistien noin vuonna 1527 Schleitheimiss\xc3\xa4 laadittu tunnustus, jonka seitsem\xc3\xa4\xc3\xa4n artiklaan on koottu anabaptistien oppeja, joita siis ainakin osa Sveitsin anabaptisteista noudatti. Laatinutta kokousta johti Michael Sattler._NEWLINE_Artiklojen sis\xc3\xa4lt\xc3\xb6 tiivistettyn\xc3\xa4:\n_START_SECTION_\nI. Kaste\n_START_PARAGRAPH_\nOltiin yksimielisi\xc3\xa4 siit\xc3\xa4, ett\xc3\xa4 kaste on annettava kaikille, jotka katumuksessa ovat muuttaneet el\xc3\xa4m\xc3\xa4ns\xc3\xa4 ja todella uskovat. T\xc3\xa4h\xc3\xa4n liittyy my\xc3\xb6s paavilta saadun lapsikasteen hylk\xc3\xa4\xc3\xa4minen. T\xc3\xa4ss\xc3\xa4 anabaptistit viittaavat Raamattuun ja apostolien esimerkkiin.\n_START_SECTION_\nII. Panna (Erottaminen)\n_START_PARAGRAPH_\nErottamista synti\xc3\xa4 tehneit\xc3\xa4 seurakunnan j\xc3\xa4seni\xc3\xa4 vastaan on k\xc3\xa4ytett\xc3\xa4v\xc3\xa4 kolmiasteisena, miss\xc3\xa4 viitataan Matteuksen evankeliumin 18. lukuun.\n_START_SECTION_\nIII. Leiv\xc3\xa4nmurto (Ehtoollinen)\n_START_PARAGRAPH_\nEhtoollinen on muistoateria. Siihen osallistuvien pit\xc3\xa4\xc3\xa4 ensin olla katettuja ollakseen yhdistyneit\xc3\xa4 Kristuksen ruumiissa eli seurakunnassa, jonka p\xc3\xa4\xc3\xa4 Kristus on. Ehtoolliseen osallistuvilla on oltava yksi Jumala, yksi usko, yksi kaste ja yksi henki.\n_START_SECTION_\nIV.Erottautuminen pahasta (Maailmasta eroaminen)\n_START_PARAGRAPH_\nTosi uskovaisten on seurakuntana erotuttava kaikesta pahasta, mit\xc3\xa4 Saatana on maailmaan istuttanut, ja kaikesta 'paavillisesta hapatuksesta' eli k\xc3\xa4yt\xc3\xa4nn\xc3\xb6ss\xc3\xa4 katolisista menoista. Tosi uskovan tulisi inhota ja karttaa kaikkea, mik\xc3\xa4 ei liity Jumalaan ja Kristukseen. My\xc3\xb6s aseen k\xc3\xa4ytt\xc3\xb6 on kielletty\xc3\xa4, Kristus kun on sanonut, ettei pahalle tule tehd\xc3\xa4 vastarintaa.\n_START_SECTION_\nV.Kirkon Pastorit\n_START_PARAGRAPH_\nSeurakunnalla on oltava Paavalin j\xc3\xa4rjestyksen mukaan yksi paimen, jonka tulee suorittaa kaikki hengelliset teht\xc3\xa4v\xc3\xa4t. Seurakunnan on huolehdittava h\xc3\xa4nest\xc3\xa4, sill\xc3\xa4 evankeliumin julistajan on saatava elatuksensa evankeliumista. Seurakunnan on kuitenkin valvottava paimentaan ja erotettava t\xc3\xa4m\xc3\xa4, mik\xc3\xa4li h\xc3\xa4n lankeaa syntiin.\n_START_SECTION_\nVI.Miekka\n_START_PARAGRAPH_\nEsivalta eli 'miekka' on Jumalan j\xc3\xa4rjestys Kristuksen valtakunnan ulkopuolella olevaa maailmaa varten, jotta se rankaisisi pahantekij\xc3\xb6it\xc3\xa4 ja suojelisi heikkoja. Kristuksessa el\xc3\xa4ville kuuluu kuitenkin vain seurakunnan pannarangaistus, eiv\xc3\xa4tk\xc3\xa4 sen j\xc3\xa4senet saa kuulua esivaltaan.\n_START_SECTION_\nVII.Vala\n_START_PARAGRAPH_\nYksimielisesti vastustettiin valan vannomista, koska Kristuksen katsottiin kielt\xc3\xa4neen jumalaapelk\xc3\xa4\xc3\xa4vilt\xc3\xa4 kaiken vannomisen._NEWLINE_N\xc3\xa4ist\xc3\xa4 kasteopin lis\xc3\xa4ksi nyky\xc3\xa4\xc3\xa4n olevissa vastaavissa liikkeiss\xc3\xa4 korostetaan erityisesti valanvannomiskieltoa sek\xc3\xa4 asepalveluksesta kielt\xc3\xa4ytymist\xc3\xa4."